  Удмуртиысь тӧролэн но кивалтэтлэн пресс-службазы Анжелика Тихонова корреспондент 27-тӥ южтолэзе, Театрлэн дунневыл нуналаз, «Театральное Приволжье» фестивальлэн округъя люкетэзлы йылпумъянъёс лэсьтӥзы. Сӥё-дано ужрадлэн валтӥсь онлайн-площадкаез Ижкар луиз. Со сярысь элькун тӧролэн но кивалтэтлэн пресс-службазы ивортӥз. Финалэ Приволжск федерал округысь вань улосъёсысь егитъёслэн но нылпи театръёслэн 28 спектакльёссы пыриськизы. Меӵак эфир борды со улосъёсысь егит актёръёс, режиссёръёс но театр удысысь экспертъёс итӥськизы. Трансляция улсын финалистъёс видеооткрыткаоссэс возьматӥзы. Бӧрысь улосвылъёсысь жюриослэн ёзчиоссылэн дунъямзыя номинациосын вормисьёсты шараязы. Озьы, егитъёслэсь но нылпиослэсь тужгес усто спектакльёссэс, тужгес усто актёръёсты но актрисаосты, режиссёр ужъёсты шараязы но театр афишаос но плакатъёс суредан конкурсын вормисьёсты веразы. «Лучший молодёжный спектакль» номинациын вормизы: 1-тӥ инты – студентъёслэн «17-я Скрипка»авторской театрзылэн «Корова» спектаклез, Пермь шаер; 2-тӥ инты – студентъёслэн пластикая «Кафедра» эспериментальной театрзылэн «Маяк» спектаклез, Чувашия; 3-тӥ инты – студентъёслэн «Оскон» калык театр студизылэн «Последние свидетели» спектаклез, Башкирия. «Лучший детский спектакль» номинациын нырысетӥ интыосты басьтӥзы: 1-тӥ инты – «Театралика» театр-студилэн «Чёрная курица, или Подземные жители» спектаклез, Саратов улосвыл; 2-тӥ инты – «Арлекин» образцовой нылпи театр студилэн «Таганок» спектаклез, Башкирия; 3-тӥ инты – Творчество ласянь азинсконъя «Оперение» Нижний Новгород улосвыл студилэн «Слёзы, грёзы и курьёзы» спектаклез, Нижний Новогород улосвыл. Тужгес усто режиссёръёс луизы: – егитъёслэн театръёссы пӧлын – Юлия Артемьева, Андрей Платоновлэн веросъёсызъя «Корова» спектакльлэн режиссёрез, Пермь шаер; – нылпиослэн театръёссы пӧлын – Анжелика Лозановски, «Чёрная курица, или Подземные жители» спектакльлэн режиссёрез, Саратов улосвыл. Тужгес усто актёръёс луизы: – егитъёс пӧлын – Вячеслав Краснов но Максим Васильев, «Маяк» спектакльын Владимир Маяковскийлэсь рользэ шудэмзы понна, Чувашия; – нылпиос пӧлын – Даниил Розенфельд, «Чёрная курица, или Подземные жители» спектакльын Алёшалэсь рользэ шудэмез понна, Саратов улосвыл. Тужгес усто актрисаос луизы: – егитъёс пӧлын – Милена Колесникова, «Корова» спектакльын Коровалэсь рользэ шудэмез понна, Пермь шаер; – нылпиос пӧлын – Александра Губанова, «Чёрная курица, или Подземные жители» спектакльын Чёрная курицалэсь рользэ шудэмез понна. Вормись спектакльёсты улосвыл телеканалъёсын возьматыны чаклало Афишаосъя но плакатъёсъя конкурсын вормисьёсты арлыдъя кык категориосын шараязы. 6-17 аресъемъёс пӧлын нырысетӥ но кыкетӥ интыосты Саратов улосвылысь Эвелина Коробочкина но Анастасия Бадикова басьтӥзы. Куинетӥ Киров улосвылысь Дарья Бузмакова луиз.  18-30 аресъемъёс пӧлын Пенза улосвылысь Христина Ноганёва вормиз. Кыкетӥ Самара улосвылысь Роман Козятинский луиз, куинетӥ – Саратов улосвылысь Виктория Клочан. Вань номинациосъя вормисьёсты 25-тӥ оштолэзе Ижкарын сӥё-дано ужрадын пусъёзы. Люкаськемъёслы Удмуртиысь йӧскалык кун театрлэн сцена вылаз «Лучший молодёжный спектакль» номинациын вормись ужез возьматозы. Фестивальын вормись, призёр но финалист луэм вань ужъёсын «Театральное Приволжье» ужрадлэн нимлыко сайтаз пырыса тодматскыны луэ. Нош йылпумъянъёс лэсьтон ужрадэз чӧлсконпусъя учкыны луэ. Пусъём, «Театральное Приволжье» фестиваль 2019-тӥ арысен мынэ. 2021-тӥ арын отчы Приволжск федерал округысь 399 театр коллективъёс пыриськизы. Кылем арысен ик Ижкар фестивальлы йылпумъянъёс лэсьтыны ялан инты луиз. Тодэ вайытом, кемалась ик ӧвӧл Удмуртиын «Театральное Приволжье» фестивальлэн улосвыл люкетаз вормисьёсты пусйизы.  Тегъёс: Лулчеберет Театр егитъёс нылпиос Удмуртия ПФО  